**Vyhodnotenie Komunitného plánu sociálnych služieb za rok 2014**

1. **Rozšírenie a skvalitnenie služieb pre seniorov a osoby so zdravotným postihnutím**

Úlohy:

* + - * V súlade so Zákonom o sociálnych službách poskytovatelia rozšíria kvalitatívne a kvantitatívne svoje služby
      * Motivovanie vedúcich pracovníkov zariadení pre získavanie iných finančných zdrojov (granty)
      * Zvýšenie kapacít v pobytových zariadeniach, resp. výstavba nového zariadenia
      * Zabezpečenie donášky stravy využitím aktivačných prác
      * Použitie telekomunikačných technológií na rozšírenie ponuky sociálnych služieb

Plnenie:

**Opatrovateľská služba**

Aktivita zahŕňa opatrovateľskú starostlivosť poskytovanú v pracovných dňoch, poskytovanie pomoci pri sebaobslužných úkonoch, v úkonoch starostlivosti o domácnosť, pomoc v oblasti základných sociálnych aktivít a dohľad pri úkonoch sebaobsluhy, úkonoch starostlivosti o svoju domácnosť a pri vykonávaní základných sociálnych aktivít.

Dňom 1. januára 2014 nadobudla účinnosť novelizácia zákona NR SR č. 448/2008 Z. z. o sociálnych službách v znení neskorších predpisov. Tieto zmeny boli premietnuté do Všeobecne záväzného nariadenia mesta Dunajská Streda č. 4/2014 o rozsahu a bližších podmienkach poskytovania terénnych sociálnych služieb a o úhrade za poskytované terénne sociálne služby.

V roku 2014 sme zamestnávali 32 opatrovateliek mesačne pre 34 opatrovaných. Počet odpracovaných hodín u opatrovateliek predstavoval 38514,57 hodín.

Naďalej registrujeme zvýšený dopyt po poskytovaní opatrovateľskej služby.

**Zariadenie pre seniorov**

V Zariadení pre seniorov je zabezpečované poskytovanie sociálnej služby na riešenie nepriaznivej sociálnej situácie z dôvodu ťažkého zdravotného postihnutia, nepriaznivého zdravotného stavu alebo z dôvodu dovŕšenia dôchodkového veku.

V záujme zabezpečenia duševného zdravia a psychickej pohody klientov Zariadenie úzko spolupracovalo s tromi lekármi – psychiatrami. Zariadenie zabezpečilo aj bezplatné odborné prednášky na témy, ktoré podstatne ovplyvnili zdravotný stav geriatrických pacientov. Prednášky sa týkali správnej výživy, dietetickej stravy rôzneho druhu a v rámci preventívnej starostlivosti o klientov organizovali merania krvného tlaku, cholesterolu, glykémie a BMI.

Skupinová činnostná terapia zameraná na klientov s demenciou bola zabezpečená pomocou dvoch odborných zamestnancov Zariadenia. Materiálno – technické zabezpečenie pre muzikoterapiu, arteterapiu, psychomotorické a kondičné cvičenia s tréningom pamäte sú súčasťou ich každodennej práce.

Prednášky o zdravom životnom štýle, možnostiach predchádzania onkologickým ochoreniam, všeobecné informácie o nádorovom ochorení boli riešené individuálne, pod dohľadom zdravotného personálu zariadenia.

Pri skupinových stretnutiach pre obyvateľov na témy týkajúce sa zmyslu života, smrti, odpúšťania využívali aj dobrovoľníkov - študentov stredných a vysokých škôl. Stretnutia prispeli k lepšej adaptácii klientov v Zariadení prostredníctvom individuálneho prístupu.

K bezpečnosti klientov, zamestnancov, ako aj majetku zariadenia prispieva kamerový systém. Klasické vchodové zámky boli nahradené elektronicko-magnetickými, pomocou ktorých sú schopní kontrolovať čas i osoby, ktorí do budovy vstupujú, resp. z nej odchádzajú. Sú v úzkom kontakte aj s mestskou políciou, ktorá dohliada na okolie zariadení, s cieľom zabezpečiť nerušené bývanie a zamedzenia vandalizmu v ich okolí.

Pre klientov Zariadenia boli zorganizované návštevy divadelného predstavenia v Dunajskej Strede. Odvoz obyvateľov na divadelné predstavenia zabezpečovali pomocou sponzorov.

V zmysle novelizácie zákona NR SR č. 448/2008 Z. z. o sociálnych službách v znení neskorších predpisov bolo vydané Všeobecne záväzné nariadenie mesta č. 6/2014, ktorým sa upravuje poskytovanie sociálnych služieb a úhrada za poskytované sociálne služby v Zariadení pre seniorov v zriaďovateľskej pôsobnosti mesta Dunajská Streda.

Počet prijímateľov sociálnej služby v Zariadení pre seniorov k 31.12.2014 bol 163. V priebehu roka 2014 prijali 42 nových obyvateľov.

**Centrum sociálnej starostlivosti**

Poskytuje podporné sociálne služby v jedálni, v dennom centre /klub dôchodcov/, sociálne služby na riešenie nepriaznivej sociálnej situácie z dôvodu ťažkého zdravotného postihnutia v dennom stacionári a služby na podporu rodiny s deťmi v detských jasliach.

V jedálni CSS sa poskytuje stravovanie pre dôchodcov s trvalým pobytom v Dunajskej Strede, fyzické osoby s trvalým pobytom v Dunajskej Strede s ťažkým zdravotným postihnutím alebo nepriaznivým zdravotným stavom. Dôchodcovia uhrádzajú náklady na nákup potravín v zmysle platného VZN. Jedáleň poskytuje stravovanie aj pre deti v detských jasliach a v dennom stacionári.

Priemerný počet navarených obedov sa v roku 2014 pohyboval okolo 110 porcií denne pre dospelých.

V Klube dôchodcov v roku 2014 sa so zabezpečením 12 kultúrno-spoločenských aktivít podarilo spestriť život seniorov nášho mesta, čo svedčí o záujme starších občanov o aktivity organizované klubom. Klub je otvorený pre seniorov týždenne trikrát.

V roku 2014 sa v klube dôchodcov zorganizovali nasledovné akcie: prednáška s kardiológom MUDr. Veronikou Baculákovou na tému srdcovo-cievne ochorenia, Deň žien, Pamätný deň maďarského básnika Sándora Petőfiho so spoluúčasťou spevokolu „Rozmaring“, príprava veľkonočných dekorácií, Deň matiek, výlet do Maďarska (Budapešť – hrad Vajdahunyadvár, budova Parlamentu) a výlet do Bratislavy a Jelky. Členovia spevokolu „Rozmaring“ vystúpili počas letných mesiacov na Termálnom kúpalisku v Dunajskej Strede, pred Mestským kultúrnym strediskom z príležitosti „Magyar dal ünnepe“, v rámci Žitnoostrovského jarmoku a zúčastnili sa na Okresnom speváckom festivale dôchodcov. V klube dôchodcov sa zorganizovala fašiangová zábava, juniáles, guľášová party, posedenie s členmi klubu dôchodcov pri príležitosti „Mesiaca úcty k starším**“,** oslava jubilantov a predvianočné stretnutie s členmi klubu.

Počet členov klubu: 167

V dennom stacionári sa poskytuje sociálna služba fyzickej osobe z dôvodu ťažkého zdravotného postihnutia.

V zmysle novelizácie zákona NR SR č. 448/2008 Z.z. o sociálnych službách v znení neskorších predpisov bolo vydané Všeobecne záväzné nariadenie mesta Dunajská Streda č.5/2014 o poskytovaní sociálnych služieb, o spôsobe a výške úhrad za sociálne služby v Dennom stacionári v Dunajskej Strede.

Kapacita denného stacionára je 10, k 31.12.2014 počet poberateľov sociálnej služby bol 9. Denný stacionár je financovaný dotáciou zo štátneho rozpočtu, klienti uhrádzajú príspevok za pobyt 15 €/mesiac, pre držiteľov Vernostnej karty sa poskytuje zľava 50%.

Detské jasle zabezpečujú starostlivosť o dieťa do 3 rokov života.

Zákonní zástupcovia dieťaťa v detských jasliach prispievajú okrem stravy za pobyt dieťaťa v detských jasliach na čiastočnú úhradu výdavkov detských jaslí mesačne sumou 195,00 €, ktorú im pri splnení podmienok prepláca ÚPSVaR.

Priemerný počet detí v detských jasliach sa pohyboval okolo 22, detské jasle neboli kapacitne naplnené. Počas roka bolo prijatých 23 nových detí; deti po dovŕšení 3 roka života navštevujú materské školy.

Podmienky pre **činnosť neziskových organizácií a občianskych združení**, ktoré sa zameriavajú na osoby s postihnutím, vytvára mesto aj zabezpečovaním priestorov pre ich činnosť. Sú to organizácie:

- Spoločnosť na pomoc s osobám s autizmom v Dunajskej Strede,

- Jednota dôchodcov, Základná organizácia Dunajská Streda,

- Slovenský zväz záhradkárov, Základná organizácia Dunajská Streda,

- Základná organizácia Slovenského zväzu telesne postihnutých Dunajská Streda,

- Únia nevidiacich a slabozrakých Slovenska, Základná organizácia Dunajská Streda,

- Dunajský spolok nepočujúcich, Základná organizácia zväzu nepočujúcich, Dunajská Streda,

- Slovenský zväz invalidov, Základná organizácia Dunajská Streda,

- Občianske združenie Svetlo Dunajská Streda a

- Združenie na pomoc ľudí s mentálnym postihnutím Dunajská Streda.

Zmluvy o výpožičke nebytových priestorov pre neziskové organizácie a občianske združenia boli uzatvorené v decembri roku 2014 na obdobie od 1.1.2015 do 31.12.2018.

1. **Služby pre mladé rodiny, deti a mládež**

Úlohy:

* Nadviazanie spolupráce so subjektmi poskytujúcimi podobné služby v blízkom okolí s cieľom postupného zriadenia materského centra v meste Dunajská Streda
* Podpora voľno-časových aktivít pre deti a mládež
* V spolupráci so študentmi sociálnej práce vytvorenie siete dobrovoľníkov
* Vybudovanie multifunkčných ihrísk so spracovaným prevádzkovým poriadkom

Plnenie:

V roku 2014 nebola nadviazaná spolupráca so subjektmi poskytujúcimi podobné služby v blízkom okolí s cieľom postupného zriadenia materského centra v meste Dunajská Streda.

V roku 2014 boli podporené nasledovné žiadosti o finančnú dotáciu: „Žiarivý úsmev našich detí“, „Bezpríspevkové darcovstvo krvi“, ,,STOP Skolióza – Hátgerincferdülés“, „Učme sa s radosťou!“ – exkurzia do lesnej školy, „Sociálna pomoc, humanitárna starostlivosť, zdravotnícka starostlivosť“, v celkovej výške 4000 Eur.

Vytvorili sme sieť dobrovoľníkov, nie však každý je študentom vysokej školy – odbor sociálna práca.

**3. Služby zamerané na osoby ohrozené sociálnym vylúčením**

Úlohy:

* Podpora voľno-časových aktivít pre deti a mládež ohrozených sociálnym vylúčením
* Osoby ohrozené závislosťami
* Podpora fungovania komunitného centra
* Bezdomovci – Podpora vzniku nocľahárne

Plnenie:

Od školského roku 2103/14 sa Materská škola – Óvoda, Nám. Priateľstva 2137/27 zapojila do národného projektu pod názvom Inkluzívny model vzdelávania na predprimárnom stupni školskej sústavy, ktorého cieľom je podpora inkluzívneho prostredia v MŠ s cieľom zabezpečiť predchádzanie neoprávneného zaraďovania žiakov do systému špeciálneho školstva.

Na tento projekt nadväzuje zapojenie od školského roku 2014/15 dvoch základných škôl /Základná škola Zoltána Kodálya s VJM – Kodály Zoltán Alapiskola a Základná škola Smetanov háj/ do projektu PRINED /Národný projekt Inkluzívnej Edukácie/ s cieľom zaujímavou a informatívnou formou udržať deti čo najdlhšie v škole a umožniť im popoludňajšiu prípravu na nasledujúci deň, nevyhnutnú pre zlepšenie ich prospechu a taktiež sa venovať aktivitám, ktoré sú pre nich zaujímavé a ktorým sa môžu venovať aj z dlhodobého hľadiska. Inkluzívny model vzdelávania má za úlohu pomôcť lepšej pripravenosti detí z marginalizovaných rómskych komunít a podporiť tak ich sociálnu inklúziu.

Mesto v roku 2014 podalo žiadosť o nenávratný finančný príspevok s cieľom vybudovania komunitného centra v Dunajskej Strede v rámci Regionálneho operačného programu 2.1b podpora komunitných centier zameraných na posilňovanie sociálnej inklúzie (kód výzvy ROP-2.1b-2013/01). Žiadosť nebola úspešná.

**Terénna sociálna práca**

Mesto od roku 2012 v rámci projektu „*Terénnou prácou k aktivizácii komunity“* zamestnávalo päť odborných zamestnancov - terénnych sociálnych pracovníkov, ktorí svojou prácou prispievali k eliminácii negatívnych sociálnych javov najmä v komunite na Kračanskej ulici.

Projekt sa skončil 15.4.2014. Pred ukončením projektu mesto podalo žiadosť o nenávratný finančný príspevok v rámci výzvy OP ZaSI – FSR - 2013/2.1/01 pod názvom  „Skvalitňovanie výkonu terénnej sociálnej práce a jej dopad na klienta, jeho rodinu a komunitu“ s cieľom pokračovať v terénnej sociálnej práci, ktorá bola úspešná. Aktivity v rámci projektu prebiehajú od 1. júna 2014 do 30.11.2015. V rámci projektu zamestnávame o 1 terénneho sociálneho pracovníka viac. Z výsledkov práce terénnych sociálnych pracovníkov a ich asistentov vyplýva jednoznačná potreba pokračovania v tejto práci a jej prehlbovania, nakoľko problémy v marginalizovanej rómskej komunite sa vplyvom sociálnej situácie vyskytujú nepretržite.

**Bezdomovci – Podpora vzniku nocľahárne**

Starostlivosť o bezdomovcov zahŕňala poradenské služby pre osoby bez domova, poskytnutie stravy alebo pomoc pri zaistení stravy, pomoc pri vybavovaní osobných záležitostí. V zimnom období sa aj s pomocou terénnych sociálnych pracovníkov organizoval a zabezpečoval pre bezdomovcov žijúcich na území mesta teplá strava. Počet vydaných obedov za uvedené obdobie bolo spolu 124 (január 2014: 61, február 2014: 63, december 2014: 16). Prípravu stravy zabezpečilo Centrum sociálnej starostlivosti, suroviny na prípravu sme zabezpečili z peňažných a nepeňažných darov fyzických a právnických osôb.

**Mestské zastupiteľstvo mesta Dunajská Streda 8. apríla 2014 schválilo materiál „**Komplexné riešenie problematiky bezdomovcov žijúcich na území mesta Dunajská Streda“, ktorý obsahuje aj aktivity riešenia bezdomovectva na území mesta Dunajská Streda.

**Mestská charitatívna organizácia**

Mestská charitatívna organizácia počas celého roka mapuje rodiny, ktoré potrebujú pomoc. Už sedem rokov pomáha odkázaným rodinám vianočnými darčekovými balíčkami pred

Vianocami. V novembri roku 2014 organizovali dobročinnú zbierku v spolupráci s charitou Trnavskej diecézy a členmi rádu rytierov Sv. Juraja v OC Galéria v OD Tesco. Balíčky s trvanlivými potravinami rozdali sociálne odkázaným rodinám.

Celoštátny zber obnoseného šatstva

V januári roku 2014 aj Dunajská Streda sa zapojila do celoštátneho zberu obnoseného šatstva, ktorý organizovala nezisková organizácia Pomocný anjel na pomoc nízkopríjmovým rodinám.

**Krištáľové krídlo**

Nadácia Krištáľové krídlo pomáha vážne chorým alebo postihnutým deťom a sociálne odkázaným rodinám. Cieľovou stanicou Krištáľovej rally bola tento rok Dunajská Streda. 7. septembra 2014 v mestskej športovej hale sa za pomoci mesta zorganizoval charitatívny koncert so známymi umelcami na pomoc rodinám, ktoré sú vo veľkej sociálnej núdzi a vychovávajú ťažko choré deti.

**4. Informovanosť**

Úloha:

* Zlepšiť informovanosť občanov o sociálnych službách
* Propagácia sociálnych služieb prostredníctvom Internetu, pravidelný up-grade web stránky mesta , prepojenie web mesta a web ostatných subjektov poskytujúcich služby, využívanie miestnej tlače na šírenie informácií
* Využívanie mestskej nástenky s ponukou aktivít

Plnenie:

K informovaniu občanov o zmenách v oblasti sociálnych služieb využívame Dunajskostredský hlásnik, Dunajskostredskú televíziu a webovú stránku mesta.

O možnostiach zabezpečenia sociálnych služieb mimo mesta Dunajská Streda informujeme našich občanov – klientov osobne v kancelárii prvého kontaktu alebo osobne vedúca sociálneho oddelenia.

Oddelenie sociálnych vecí v roku 2014 nadviazalo kontakt s neziskovou organizáciou Ad usum, ktorá prevádzkuje vo Veľkom Mederi **Centrum sociálnych služieb** pozostávajúci zo **Zariadenia pre seniorov, Domova sociálnych služieb a Zariadenia opatrovateľskej služby. Do zariadenia pre seniorov v roku 2014 prijali jedného občana nášho mesta a do zariadenia opatrovateľských služieb prijali jedného občana bezdomovca.**

V roku 2014 sme nadviazali kontakt s neziskovou organizáciou PRO BONO Gabčíkovo. Cieľom organizácie je zabezpečenie sociálnej služby, a to prepravnej služby a opatrovateľskej služby. Cieľovými skupinami sú fyzické osoby s ťažkým zdravotným postihnutím odkázané na individuálnu prepravu osobným motorovým vozidlom alebo fyzické osoby s nepriaznivým zdravotným stavom s obmedzenou schopnosťou pohybu po rovine alebo po schodoch a obmedzenou schopnosťou orientácie a fyzické osoby odkázané na pomoc inej fyzickej osoby pri úkonoch sebaobsluhy, úkonoch starostlivosti o svoju domácnosť a základných sociálnych aktivitách.

V roku 2014 bolo vydaných 10 rozhodnutí o odkázanosti na sociálnu službu – opatrovateľskú službu pre žiadateľov s trvalým pobytom Dunajská Streda, ktorí túto službu žiadali u neziskovej organizácii PRO BONO.

**5. Ďalšie vzdelávanie pracovníkov**

Úloha:

* Podpora celoživotného vzdelávania a prehlbovania kvalifikácie - Účasť pracovníkov na workshopoch, seminároch, kurzoch, zvyšovanie kvalifikácie a zručnosti vedúcich pracovníkov pri získavaní finančných prostriedkov z iných zdrojov (granty)

Plnenie:

Zamestnanci úradu venujú pozornosť aktuálnym legislatívnym zmenám, zúčastňujú sa na seminároch a prednáškach.

Štyria zamestnanci Zariadenia pre seniorov v Dunajskej Strede a vedúca CSS absolvovali kurz s odborným obsahom: Individuálny plán starostlivosti ako nástroj kvality sociálnych služieb, Princíp tvorby individuálneho plánu a Proces plánovania. Po skončení kurzu získali „Osvedčenie“ o získanom vzdelávaní.